Porsche 911

**Porsche 911** on saksalaisen Dr. Ing. h.c. F. Porsche AG -autotehtaan valmistama urheiluautomalli. Se ensiesiteltiin Frankfurtin autonäyttelyssä 1963 ja sitä on valmistettu seitsemänä mallisukupolvena.

Takamoottorinen Porsche 911 on tunnettu luotettavuudestaan. Moottorit olivat ilmajäähdytteisiä vuonna 1997 esiteltyyn vesijäähdytteiseen 996-mallin asti. Kaikissa malleissa on kuitenkin jäähdytystavasta riippumatta 6-sylinterinen bokserimoottori. 911:n tehtaan sisäinen mallinimi on vuosien varrella vaihtunut useita kertoja; kun autosta on esitelty uusi sukupolvi tehtaan tyyppikoodi on vaihtunut. Nykyinen tuotannossa oleva malli tunnetaan valmistusmerkinnällä Porsche 992. Auton markkinoinnissa on kuitenkin koko sen elinkaaren ajan käytetty mallitunnusta 911. Alun perin mallin nimeksi oli kaavailtu 901, mutta Peugeot oli ehtinyt varaamaan Ranskassa käyttöönsä kaikki kolminumeroiset sarjat, joiden keskimmäinen numero on nolla. Merkintä 901 oli tehtaan varaosanumeroinnissa esillä kuitenkin vielä vuosia.

911 on keskeisin osa Porschen laaja-alaista ja pitkäjännitteistä moottoriurheilutoimintaa. 1960-luvulta alkaen niin tehdas, yksityistiimit kuin harrastajatkin ovat muokanneet autoja rata,- ralli- ja muuhun kilpailukäyttöön. 911 on ollut voittoisa niin rallissa, radalla kuin kestävyyskilpailuissakin.

Kansainvälisessä äänestyksessä 20. vuosisadan merkittävimmästä autosta Porsche 911 sijoittui viidenneksi Ford Model T:n, Minin, Citroën DS:n, ja Volkswagen Kuplan jälkeen.

Miljoonas Porsche 911 on valmistunut vuonna 2017 tehtaan tuotantolinjalta.

## Mallisarjat
### 911-sarja (1963&ndash;1989)

Ensimmäinen Porsche 911 esiteltiin Frankfurtin autonäyttelyssä vuonna 1963. Sen mallinimi oli alkuun **901**, mutta koska Peugeot omisti oikeudet kolminumeroiseen mallimerkintään, jossa keskimmäisenä numerona oli nolla, auton tullessa vuonna 1964 myyntiin mallinimeksi vaihdettiin 911 (82&nbsp;kpl ehti valmistua 901-malleina). Ulkonäöltään auto muistutti monin tavoin edeltäjäänsä Porsche 356:a mutta oli kaikilta mitoiltaan suurempi ja siinä oli selkeästi enemmän ikkunapinta-alaa. Muun muassa pidemmän akselivälinsä ansiosta 911 oli selkeästi 356:ta mukavampi matka-auto. Tämä alkuun omaksuttu muotoilu pysyi lähes ennallaan noin 30 vuoden ajan. 356:ssa käytetyn nelisylinterisen moottorin sijasta käytettiin 911:ssä 6-sylinteristä moottoria, ja niin alustan kuin jarrujenkin osalta uudessa mallissa sovellettiin nykyaikaisempaa tekniikkaa: voitelussa oli täysin luovuttu rasvanipoista, ja joka pyörää hidastamassa oli levyjarrut.

Auton moottoriteho oli aluksi 130 hevosvoimaa mutta kasvoi vuosien mittaan 231 hevosvoimaan usean kehitysvaiheen kautta.
Vuonna 1975 esiteltiin erikoisversio 911 Turbo, joka oli ensimmäinen turboahdettu tuotantourheiluauto. Malli tunnetaan myös nimellä Porsche 930. Muutokset perusmalliin olivat laajoja.

*Porsche 911 2.0 (1963&ndash;1969)
*Porsche 911 2.2 (1970&ndash;1971)
*Porsche 911 2.4 (1972&ndash;1973)
*Porsche 911 2.7 (1973&ndash;1977)
*Porsche 911 Turbo 3.0 (1975&ndash;1977)
*Porsche 911 SC (1977&ndash;1983)
*Porsche 911 Turbo 3.3 (1978&ndash;1989)
*Porsche 911 3.2 (1984&ndash;1989)

### 964-sarja (1989&ndash;1993)

Vuonna 1989 esiteltiin uusi 964-malli aikaisemman jo vanhentuneen 911-mallin tilalle. Virallisesta 964-nimestä huolimatta käytettiin markkinoinnissa edelleen mallinimeä 911. Edeltäjäänsä verrattuna sen osista 80&nbsp;% oli kokonaan uusia. Puskureita lukuun ottamatta auto kuitenkin muistuttaa ulkonäöltään pitkälti edeltäjäänsä ja peruskori onkin ulkokuoreltaan identtinen. Suurimmat muutokset näkyivätkin auton tekniikassa. Uusia varusteita olivat muun muassa ABS-jarrut, ohjaustehostin ja turvatyyny. Käsivaihteiston rinnalle esiteltiin uusi nelinopeuksinen Tiptronic-automaattivaihteisto. Myös auton alusta ja jousitus oli kokonaan uusittu ja nyt pyöräntuennassa sovellettiin ensi kertaa McPherson-joustintukia. Moottorina käytettiin edelleen ilmajäähdytteistä bokseria, jonka iskutilavuus oli nyt kasvatettu 3,6 litraan (250&nbsp;hv). Lisätehoa oli haettu kaksoissytytysjärjestelmällä, eli joka sylinterissä oli kaksi sytytystulppaa. Kaikissa moottoreissa oli myös katalysaattori, ja 964-versio olikin pienentyneiden päästöjensä ansiosta ensimmäinen Porsche, joka voitiin toimittaa kaikkiin maailman maihin samalla perusmoottorilla varustettuna.

Auton perusmalli oli takavetoinen Carrera 2, mutta saatavana oli myös nelivetoinen Carrera 4. Tämä oli ensimmäinen kerta kun Porsche tarjosi nelivedon massatuotantona valmistetussa autossa. Nelivetojärjestelmä oli yksinkertaistettu versio Porsche 959:n tekniikasta. Sekä Carrera 2 että 4 olivat saatavana normaalina Coupé-mallina, Targana tai Cabrioletina. Vuodesta 1990 lähtien mallistoon kuului myös Coupé-mallinen Turbo-versio, josta käytetään myös mallimerkintää 965. Turbossa käytettiin 3,3-litraista (3&nbsp;299&nbsp;cm3) 320-hevosvoimaista moottoria. Myöhemmin Turbonkin iskutilavuus kasvoi 3,6 litraan ja maksimiteho nousi 360 hv:aan. Turbo-version moottori oli kuitenkin läheisempää sukua alkuperäisen 911 Turbon 930-moottorille kuin 964:n kaksoissytytysmoottoriin. 964-sarjan tuotanto lopetettiin vuonna 1993, jolloin vielä valmistettiin noin 900 kappaleen erä Cabriolet-malliin perustuvaa Speedster-versiota. Lisäksi valmistettiin myös n. 80 kappaleen erikoiserä Turbo S -mallia, joka oli kevennetty ja viritetty 380-hevosvoimainen versio Turbosta.

### 993-sarja (1993&ndash;1998)

Vuonna 1993 esitelty 993-sarja jäi viimeiseksi 911:ksi, jossa käytettiin ilmajäähdytteistä moottoria. Ulkomuodoiltaan auto oli edelleen pitkälti alkuperäisen 911:n kaltainen. Puskurit ja ajovalot oli kuitenkin aikaisempaa selkeämmin integroitu itse koriin, ja ensi kertaa etulokasuojien profiili oli nyt alkuperäistä 911:aa matalampi. Sisätiloiltaan 993-mallia oli muutettu hyvin maltillisesti Carrera 2 ja 4-malleissa oli edelleen 3,6-litrainen bokseri, jonka maksimiteho oli 272&nbsp;hv. Mallivuodesta 1996 lähtien teho nousi 13&nbsp;hv:lla, kun moottoriin lisättiin muuttuvapituuksinen imusarja VarioRam. Huippumallina olleen nelivetoisen 911 Turbon tuplaturbolla varustettu moottori oli teholtaan 408&nbsp;hv ja kiihdytti auton 0–100&nbsp;km/h 4,5 sekunnissa huippunopeuden ollessa 290&nbsp;km/h. Vuodesta 1995 lähtien valmistettiin lisäksi Carrera 4S -mallia, joka sijoittui mallistossa Turbon ja perus-Carreran väliin. Moottori oli sama kuin Carrerassa, kori ja jarrut puolestaan samat kuin Turbossa. Vuonna 1994 esiteltiin GT2-sarjan ensimmäinen sukupolvi. Se perustuu Turboon, mutta tärkeimpänä muutoksena auto on vain takavetoinen painon säästämiseksi. Lisäksi muun muassa koria on selvästi uudelleen muotoiltu. Moottoriteho oli alkupään malleissa 430&nbsp;hv ja vuodesta 1998 eteenpäin 450&nbsp;hv. Autosta kehitettiin myös GT2 Evo -versio, joka suunniteltiin FIA:n GT2-kilpaluokkaa varten.

### 996-sarja (1998&ndash;2004)

Mallivuodesta 1998 lähtien valmistetussa 996-sarjan autossa esiteltiin kokonaan uusi korimalli, joka ei enää perustunut alkuperäiseen 1960-luvulla esiteltyyn muotoiluun. Auto oli aikaisempaa suurempi ja ennen kaikkea mukavampi ja soveltui siten entistä paremmin myös arkiajoon. Päästönormien jatkuvasti tiukentuessa samalla luovuttiin  myös ilmajäähdytteisestä moottorista ja esiteltiin kokonaan uusi vesijäähdytteinen 3,4-litrainen ja 300-hevosvoimainen moottori. 996 oli teknisesti ja ulkonäöllisesti valtava askel eteenpäin jo vanhentuneeseen 993-malliin verrattuna. Monet 911-fanaatikot eivät kuitenkaan pitäneet uutta mallia ”aitona” 911:nä. Suurta kritiikkiä saivat osakseen muun muassa uudelleen muotoillut etuvaloumpiot. Suorituskyvyltään uusi 996 oli kuitenkin askel eteenpäin niin suorilla kuin mutkissakin. Takavetoinen perusmalli tunnettiin edelleen Carrera-nimellä. Lisäksi saatavana oli edellisen 993-mallin tapaan Carrera 4 ja 4S-mallit sekä Frankfurtissa vuonna 1999 esitelty nelivetoinen 420-hevosvoimainen Turbo. Vuonna 2001 esiteltiin edellisen 993-sarjan mukaisesti takavetoinen GT2-malli, jossa on muun muassa leveämmät lokasuojat, aggressiivisemman muotoinen etuspoileri ja suurempi takaspoileri. Moottorin maksimiteho oli aluksi 462&nbsp;hv ja myöhemmin se nostettiin 483 hevosvoimaan.

### 997-sarja (2004&ndash;2011)

997-sarjan Coupé-mallin valmistus aloitettiin vuonna 2004. Vuoden 2005 alusta lähtien saatavana on ollut myös Detroitin autonäyttelyssä samana vuonna esitelty Cabrio. Korin muotoiluun ei tehty suuria muutoksia, mutta edellisessä mallissa kritiikkiä saaneet ajovaloumpiot olivat vaihtuneet takaisin pyöreiksi. Monet pitivätkin mallin esittelyä paluuna ”alkuperäiseen” 911-malliin, edellisen 996-sarjan harharetken jälkeen. Auton kokonaispaino kasvoi jonkin verran, mutta vastaavanlaista tehonlisäystä ei kuitenkaan nähty moottoreiden osalta. 997 oli edeltäjänsä tapaan tarjolla niin taka- kuin nelivetoisenakin ja sekä käsi- että automaattivahteistolla (Tiptronic). Carreran moottorin iskutilavuus oli edelleen 3,6 litraa ja maksimiteho 320&nbsp;hv. Carrera S ja 4S -mallien moottorin iskutilavuus oli 3,8 litraa ja teho 355&nbsp;hv. Kesäkuussa 2006 tuli myyntiin uusi 911 Turbo 3,6-litraisella, 485&nbsp;hv:lla moottorilla ja nelivedolla. Marraskuusta 2006 lähtien mallistoon on kuulunut myös Targa 4 -malli.

Toukokuussa 2007 esiteltiin saman vuoden syyskuussa myyntiin tuleva 911 Turbo Cabriolet. Kovakattoisen turbomallin tapaan 2+2-paikkainen avomalli on varustettu 3,6-litraisella 6-sylinterisellä boxer-moottorilla, jossa käytetään muuttuvageometrista turboahdinta (VTG – Variable Turbine Geometry). Lisävarusteena saatavalla Sport Chrono Turbo Packageen kuuluvalla overboost-toiminnolla 620 Nm:n maksimivääntö voi nousta hetkellisesti 680&nbsp;Nm:iin. Kiihtyvyys 0–100&nbsp;km/h on manuaalivaihteistolla 4&nbsp;s, ja Tiptronic S -vaihteistolla 3,8&nbsp;s. Molempien mallien huippunopeus on 310&nbsp;km/h. 911 Turbo Cabrion keskikulutukseksi ilmoitetaan 12,9&nbsp;l/100&nbsp;km. Avomallin vaatimista korin vahvistuksista huolimatta se painaa vain 70&nbsp;kg umpikorista autoa enemmän. Kolmikerroksinen pehmeä katto liikkuu ääriasennosta toiseen noin 20 sekunnissa. Ilmanvastuskertoimeksi ilmoitetaan 0,31.

Vuosimallin 2008 autoon tehtiin pieni kasvojenkohotus. Uudistettu malli esiteltiin Frankfurtin autonäyttelyssä syksyllä 2007. Uudistukset koskivat Carrera- ja Carrera Cabriolet -malleja ja lisäksi Turboa. Etu- ja takavalot uudistettiin, samoin puskurit. Moottoreina käytettiin edelleen 3,6- ja 3,8-litraisia moottoreita. Vuoden 2007 lopulla esiteltiin myös GT2-malli, jonka perusmoottori on sama kuin 997 turbossakin. Takavetoinen auto on runsaat 100&nbsp;kg kevyempi kuin Turbo-malli. Moottorissa on 530 hevosvoimaa (395&nbsp;kW) 6&nbsp;500&nbsp;rpm (Turbossa 480&nbsp;hv). GT2:n 50&nbsp;hv tehonlisäys 997 turboon nähden on saatu turboahtimien kompressorikoteloita muokkaamalla. GT2 kiihtyy 3,6 sekunnissa 97&nbsp;km/h nopeuteen, huippunopeuden ollessa 329&nbsp;km/h.
Mielenkiintoista on, että moottorin optimointien johdosta GT2:n polttoaineenkulutus oli pienempi kuin tavallisen Turbon.

### 991-sarja (2011&ndash;2019)

Porsche 991 on valmistajansa käyttämä tunnus seitsemännen sukupolven 911-mallista. Malli esiteltiin Frankfurtin autonäyttelyssä syyskuussa 2011, ja ensimmäinen tuotantovuosimalli on 2012. Auton rakenne on kokonaan uusi. 991-mallin muotokieli pysyttelee edeltäjiensä tapaan uskollisena alkuperäiselle vuoden 1963 mallille. Selkeimmin 991 erottuu edeltäjästään 10&nbsp;cm pidemmän akselivälin tuoman ryhdikkyyden kautta. Myös pituus on kasvanut mallista riippuen noin 7&nbsp;cm. Suhteellisesti edempänä sijaitseva etuakseli on mahdollistanut paremman painonjakauman sekä kaarreajokäytöksen.

Mallisto on edellisen sukupolven tapaan varsin laaja ja monimuotoinen. Edettäessä Carrerasta (350&nbsp;hv/390&nbsp;nm) ja Carrera S:stä (400&nbsp;hv/440&nbsp;nm) eteenpäin, on mahdollisuus valita suorituskykyisempiä malliversioita joko Gran Turismo- tai kilpa-automaisempina. Ensin mainittuja edustavat Turbot ja viimeksi mainittuja GT3-mallit.

### 992-sarja (vuodesta 2019 alkaen)
Pääartikkeli: *[[Porsche 911 (992)]]*

Porsche 992 on valmistajansa käyttämä tunnus kahdeksannen sukupolven 911-mallista. Malli esiteltiin Los Angelesin autonäyttelyssä marraskuussa 2018, ja ensimmäiset autot tulivat tuotantoon vuonna 2019. Ulkonäöltään 992:ssa on säilytetty 911-sarjalle tunnusomainen muoto, mutta lähes kaikki rakenteet ja tekniset ratkaisut on uudistettu. Korirakenne perustuu aiempaa laajemmin alumiiniin, mikä on keventänyt painoa ja parantanut jäykkyyttä.

Edeltäjäänsä verrattuna 992 on leveämpi ja matalampi, ja sen etuakselin raideleveys on kasvanut paremman ajovakauden saavuttamiseksi. Kaikki mallit käyttävät leveämpää takarunkoa, ja takaosan yhtenäinen valonauha erottaa sukupolven selkeästi aiemmista. Sisätiloissa 992 yhdistää perinteisen 911-ilmeen moderniin teknologiaan: mittaristossa on analoginen kierroslukumittari keskellä ja digitaaliset näytöt sen molemmin puolin.

Moottorina perusmalleissa on 3,0-litrainen tuplaturboahdettu bokserikuusisylinterinen moottori, jonka teho on mallista riippuen 385–480 hevosvoimaa. Huippumalleissa, kuten Turbo S:ssa, käytetään 3,7-litraista tuplaturboa, joka tuottaa jopa 650 hevosvoimaa ja 800 newtonmetrin väännön. Vapaasti hengitettäviä 4,0-litraisia bokserimoottoreita käytetään edelleen GT3- ja GT3 RS -malleissa, jotka on suunnattu rata-ajoon.

Mallisto on laaja ja sisältää Carrera-, Carrera S-, Carrera 4-, Targa-, GTS-, Turbo-, Turbo S-, GT3- ja GT3 RS -versiot, jotka ovat saatavilla eri korimalleina (coupé, cabriolet ja targa). Kaikissa malleissa on vakiona kahdeksanvaihteinen PDK-kaksoiskytkinvaihteisto, ja uudet ajoavustinjärjestelmät, kuten Wet Mode, parantavat ajettavuutta vaihtelevissa sääolosuhteissa.

Vuonna 2024 esiteltiin päivitetty 992.2-mallisarja, jossa otettiin käyttöön ensimmäistä kertaa kevyt hybriditekniikka (T-Hybrid), erityisesti GTS-mallissa. Päivitys toi mukanaan myös uudistuksia auton ulkoasuun, valaistukseen ja digitaalisiin järjestelmiin.

## Lähteet

## Aiheesta muualla

* Porsche 911 -artikkelit Autowikissä
* Kuvia ja tarinaa Porsche 911:n historiasta englanniksi 
* Tietoa Porsche 911 40-vuotisjuhlamallista englanniksi